Document ID: 32011D0855

KOMISIJOS ĮGYVENDINIMO SPRENDIMAS
2011 m. gruodžio 15 d.
dėl Sąjungos finansinio įnašo, skirto tam tikrų kovos su laukinių gyvūnų snukio ir nagų liga Pietryčių Bulgarijoje 2011-2012 m. priemonių išlaidoms atlyginti
(pranešta dokumentu Nr. C(2011) 9225)
(Tekstas autentiškas tik bulgarų kalba)
(2011/855/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 8 straipsnio 2 dalį, 14 straipsnio 4 dalies antrą pastraipą, 20, 23 straipsnius, 31 straipsnio 2 dalį, 35 straipsnio 2 dalį ir 36 straipsnio 2 dalį,
kadangi:
(1)
snukio ir nagų liga - labai užkrečiama virusinė laukinių ir naminių poranagių gyvūnų liga, galinti turėti didelį poveikį gyvulininkystės ūkio pelningumui ir sutrikdyti Sąjungos vidaus prekybą bei eksportą į trečiąsias šalis;
(2)
kilus snukio ir nagų ligos protrūkiui, atsiranda pavojus, kad pervežant gyvus neatsparius gyvūnus ar jų produktus ligos sukėlėjas gali išplisti ne tik į kitus tos valstybės narės neatsparių rūšių gyvūnų ūkius, bet ir į kitas valstybes nares ir trečiąsias šalis;
(3)
2003 m. rugsėjo 29 d. Tarybos direktyva 2003/85/EB dėl Bendrijos snukio ir nagų ligos kontrolės priemonių, naikinančia Direktyvą 85/511/EEB, Sprendimus 89/531/EEB bei 91/665/EEB ir iš dalies keičiančia Direktyvą 92/46/EEB (2) nustatytos priemonės, kurių valstybės narės turi skubos tvarka nedelsdamos imtis kilus ligos protrūkiui, kad būtų neleista virusui plisti;
(4)
Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms padengti, nustatymo tvarka. Pagal šio sprendimo 14 straipsnio 2 dalį valstybės narės gauna finansinį įnašą tam tikrų kovos su snukio ir nagų liga priemonių išlaidoms atlyginti;
(5)
2011 m. Bulgarijoje kilo snukio ir nagų ligos protrūkių, ir nustatyta atvejų, kai šia liga susirgo neatsparūs laukiniai gyvūnai. Bulgarijos valdžios institucijos, reguliariai pranešdamos apie ligos padėties pokyčius Maisto grandinės ir gyvūnų sveikatos nuolatiniam komitetui ir nuolat teikdamos ataskaitas Komisijai ir valstybėms narėms, sugebėjo įrodyti, kad jos veiksmingai įgyvendino Direktyvoje 2003/85/EB nustatytas kontrolės priemones;
(6)
todėl Bulgarijos valdžios institucijos įvykdė visus su priemonėmis susijusius techninius ir administracinius reikalavimus, nustatytus Sprendimo 2009/470/EB 14 straipsnio 2 dalyje ir Komisijos reglamento (EB) Nr. 349/2005 (3) 6 straipsnyje;
(7)
kai tik kompetentinga Bulgarijos valdžios institucija nustatė pirmąjį snukio ir nagų ligos, kuria užsikrėtė laukiniai gyvūnai, atvejį, vadovaudamasi Direktyvos 2003/85/EB 85 straipsnio 3 dalimi, ji ėmė taikyti direktyvos XVIII priedo A dalyje numatytas priemones, siekdama sumažinti ligos plitimą;
(8)
snukio ir nagų ligai atsiradus teritorijose, kuriose gyvena ir laukinių, ir neatsparių naminių poranagių gyvūnų, valstybė narė pirmą kartą parengė tarp laukinių gyvūnų paplitusios snukio ir nagų ligos likvidavimo nustatytoje užkrėstoje zonoje planą ir nurodė, kokios priemonės toje zonoje yra taikomos ūkiams vadovaujantis Direktyvos 2003/85/EB XVIII priedo B dalimi;
(9)
2011 m. balandžio 4 d., praėjus mažiau kaip 90 dienų nuo tada, kai buvo patvirtintas laukinių gyvūnų susirgimo snukio ir nagų ligos atvejis, Bulgarija pateikė laukinių gyvūnų snukio ir nagų ligos Burgaso, Jambolo ir Chaskovo sričių vietovėse likvidavimo planą;
(10)
Komisijai įvertinus Bulgarijos pateiktą planą, priimtas 2011 m. rugpjūčio 5 d. Komisijos įgyvendinimo sprendimas 2011/493/ES, kuriuo patvirtinamas Bulgarijoje tarp laukinių gyvūnų paplitusios snukio ir nagų ligos likvidavimo planas (4);
(11)
pagal 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 75 straipsnį ir 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (6), 90 straipsnio 1 dalį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai;
(12)
būtina nustatyti Sąjungos finansinį įnašą išlaidoms, Bulgarijos patirtoms įgyvendinant tam tikrus patvirtinto tarp laukinių gyvūnų paplitusios snukio ir nagų ligos likvidavimo plano elementus, padengti atsižvelgiant ir į konkrečią epidemiologinę padėtį Pietryčių Balkanuose, susijusią su snukio ir nagų liga;
(13)
pagal šiame sprendime nustatytą normą turėtų būti finansuojami neatidėliotini priežiūros veiksmai, įskaitant Nacionalinės etaloninės laboratorijos, kuri yra viena iš tikrai nedaugelio visame regione esančių laboratorijų, turinčių pakankamai patirties diagnozuojant snukio ir nagų ligą, ir veterinarinio informavimo sistemos, į kurią įtraukiami stebėjimo duomenys, judėjimo kontrolės priemonės, valymo ir dezinfekavimo priemonės ir visuomenės informavimo kampanijos, tobulinimą. Šie veiksmai suteiks Sąjungai žinių apie tai, kaip ateityje valdyti tokius atvejus;
(14)
finansų kontrolės tikslais taikytini 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (7) 9, 36 ir 37 straipsniai;
(15)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sąjungos finansinis įnašas Bulgarijai gali būti skiriamas atlyginti išlaidoms, kurias ši valstybė narė patyrė taikydama Sprendimo 2009/470/EB 8 straipsnyje, 14 straipsnio 4 dalies c punkte, 19, 22 straipsniuose, 31 straipsnio 1 dalyje, 35 straipsnio 1 dalyje ir 36 straipsnio 1 dalyje numatytas priemones, skirtas snukio ir nagų ligai, kuria užsikrėtę Pietryčių Bulgarijos laukiniai gyvūnai, 2011 m. kontroliuoti ir likviduoti pagal Sprendimu 2011/493/ES patvirtintą likvidavimo planą.
Pirmoji pastraipa yra finansavimo sprendimas, kaip apibrėžta finansinio reglamento 75 straipsnyje.
2. Visa Sąjungos finansinio įnašo suma neturi viršyti 890 000 EUR.
3. Neviršijant didžiausios galimos finansinio įnašo sumos už konkrečius priede nurodytus veiksmus, Sąjungos lėšomis bendrai finansuoti skiriant finansinį įnašą tinkamos yra tik išlaidos, patirtos įgyvendinant priede išsamiai nurodytas priemones, kurias Bulgarija taikė 2011 m. kovo 4 d.-2012 m. balandžio 3 d. ir už kurias apmokėjo iki 2012 m. rugpjūčio 5 d.
2 straipsnis
1. Išlaidos, kurias Bulgarija nurodo siekdama gauti Sąjungos finansinį įnašą, nurodomos eurais, neįskaičiuojant pridėtinės vertės ir visų kitų mokesčių.
2. Jei išlaidas Bulgarija nurodo ne eurais, Bulgarija perskaičiuoja jas į eurus taikydama paskutinį valiutų kursą, Europos Centrinio Banko nustatytą iki pirmos mėnesio, kurį pateikta valstybės narės paraiška, dienos.
3 straipsnis
1. Sąjungos finansinis įnašas 1 straipsnyje nurodytam planui įgyvendinti Bulgarijai skiriamas, jei ji:
a)
veiksmingai įgyvendina 1 straipsnyje nurodytą likvidavimo planą pagal atitinkamas Sąjungos teisės nuostatas, įskaitant Direktyvą 2003/85/EB ir konkurencijos bei viešojo pirkimo sutarčių sudarymo taisykles;
b)
ne vėliau kaip iki 2012 m. sausio 31 d. pagal Direktyvos 2003/85/EB XVIII priedo B dalies 5 punktą pateikia Komisijai likvidavimo plano techninio vykdymo tarpinę ataskaitą ir 2011 m. balandžio 4 d.-2011 m. gruodžio 31 d. laikotarpio tarpinę finansinę ataskaitą;
c)
ne vėliau kaip iki 2012 m. rugsėjo 15 d. pateikia Komisijai likvidavimo plano techninio vykdymo galutinę ataskaitą, prideda Bulgarijos apmokėtas išlaidas patvirtinančius dokumentus ir nurodo 2011 m. balandžio 4 d.-2012 m. balandžio 3 d. laikotarpiu pasiektus rezultatus;
d)
nepateikia jokių paraiškų kitai šioms priemonėms skirtai Sąjungos paramai gauti ir nebūna pateikusi tokių paraiškų anksčiau.
2. Jei Bulgarija nesilaiko 1 dalyje nurodytų reikalavimų, Komisija, atsižvelgdama į pažeidimo pobūdį bei sunkumą ir Sąjungai padarytus finansinius nuostolius, gali sumažinti Sąjungos finansinį įnašą.
4 straipsnis
1. Bulgarija užtikrina, kad kompetentinga institucija septynerius metus saugotų patvirtintas patvirtinamųjų dokumentų, susijusių su veikla, kuriai finansuoti skiriamas 1 straipsnyje nurodytas Sąjungos finansinis įnašas, kopijas, visų pirma sąskaitas faktūras, atlyginimų lapelius, darbo laiko apskaitos žiniaraščius ir dokumentus, susijusius su komandiruotėmis ir su mėginių siuntimu.
2. Komisijai nurodytas išlaidas Bulgarija turi užregistruoti savo išlaidų apskaitos sistemoje ir audito tikslais septynerius metus saugoti visus originalius dokumentus.
3. 1 dalyje nurodyti patvirtinamieji dokumentai siunčiami Komisijai jos prašymu.
5 straipsnis
Šis sprendimas skirtas Bulgarijos Respublikai.
Priimta Briuselyje 2011 m. gruodžio 15 d.

Labels: 18
19
5
6